Document ID: 31994R2944

ΚΑΝΟΝΙΣΜΟΣ (ΕΚ) αριθ. 2944/94 ΤΗΣ ΕΠΙΤΡΟΠΗΣ της 2ας Δεκεμβρίου 1994 για τη θέσπιση των ειδικών κανόνων διαχείρισης και κατανομής όσον αφορά ορισμένες ποσοτικές ποσοστώσεις για τα κλωστοϋφαντουργικά που θεσπίζει για το 1995 ο κανονισμός (ΕΚ) αριθ. 517/94 του Συμβουλίου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 517/94 του Συμβουλίου της 7ης Μαρτίου 1994 περί θεσπίσεως κοινών κανόνων για τις εισαγωγές κλωστοϋφαντουργικών προϊόντων από ορισμένες τρίτες χώρες τα οποία δεν καλύπτονται από διμερείς συμφωνίες, πρωτόκολλα ή άλλους διακανονισμούς ή άλλους κοινοτικούς κανόνες εισαγωγής (1), όπως τροποποιήθηκε τελευταία από τον κανονισμό (ΕΚ) αριθ. 2798/94 (2), και ιδίως το άρθρο 17 παράγραφοι 3 και 6, το άρθρο 21 παράγραφοι 2 και 3, σε συνδιασμό με το άρθρο 25 παράγραφος 3,
Εκτιμώντας:
ότι το Συμβούλιο, με τον κανονισμό (ΕΚ) αριθ. 517/94, καθιέρωσε ποσοτικές ποσοστώσεις στην εισαγωγή ορισμένων κλωστοϋφαντουργικών προϊόντων καταγωγής ορισμένων τρίτων χωρών και προέβλεψε, στο άρθρο 17 παράγραφος 2, ότι αυτές οι ποσοστώσεις θα χορηγούνται με τη χρονολογική σειρά παραλαβής των κοινοποιήσεων των κρατών μελών κατά σειρά προτεραιότητας-
ότι η κτηθείσα εμπειρία έδειξε ότι για ορισμένες ποσοστώσεις οι ετήσιες ποσότητες που είχαν καθοριστεί, ήταν ανεπαρκείς για να καλυφθούν οι ποσότητες που αποτελούσαν αντικείμενο των αιτήσεων παροχής άδειας εισαγωγής, οι οποίες απευθύνονται στα κράτη μέλη- ότι, λαμβανομένης υπόψη της αναμενόμενης προσχώρησης την 1η Ιανουαρίου 1995 νέων κρατών στην Ευρωπαϊκή Ένωση, υπάρχουν σοβαροί λόγοι να πιστεύουμε ότι, για το σύνολο των ποσοστώσεων που καθιερώθηκαν με τον κανονισμό (ΕΚ) αριθ. 517/94, οι αιτήσεις παροχής άδειας για εισαγωγή που θα κοινοποιήσουν οι αρμόδιες αρχές των κρατών μελών, θα υπερβαίνουν τα ποσοτικά όρια που έχουν καθοριστεί για το έτος 1995-
ότι ο κανονισμός (ΕΚ) αριθ. 517/94 προβλέπει στο άρθρο 17 παράγραφος 3 ότι είναι δυνατόν, υπό αυτές τις συνθήκες, να χρησιμοποιηθούν μέθοδοι που διαφέρουν από τη μέθοδο χορήγησης των ποσοστώσεων που βασίζεται αποκλειστικά στη χρονολογική σειρά παραλαβής των κοινοποιήσεων των κρατών μελών, και να προβλεφθεί η υποδιαίρεση των ποσοστώσεων σε δόσεις-
ότι είναι επομένως σκόπιμο, να μη διαταραχθεί ασκόπως η ροή των συναλλαγών, να προσαρμοστούν, πριν από την έναρξη του έτους της ποσόστωσης, οι λεπτομέρειες διαχείρισης και κατανομής των ποσοστώσεων που έχουν καθοριστεί για το έτος 1995 με τον κανονισμό (ΕΚ) αριθ. 517/94-
ότι φαίνεται, εξάλλου, αναγκαίο αυτές οι λεπτομέρειες να καθοριστούν λαμβανομένης υπόψη της αναμενόμενης προσχώρησης νέων κρατών στην Ευρωπαϊκή Ένωση, καθώς και της ανάγκης να δοθεί η δυνατότητα στους εισαγωγείς των υποψηφίων κρατών για την προσχώρηση να έχουν πρόσβαση στις κοινοτικές ποσοστώσεις που προβλέπονται για το έτος 1995, με όρους ίσους ή παρόμοιους με εκείνους που προβλέπονται για τους σημερινούς κοινοτικούς εισαγωγείς-
ότι οι κυβερνήσεις της Αυστρίας, της Φινλανδίας, της Νορβηγίας και της Σουηδίας ανέλαβαν τη δέσμευση, αφενός να υιοθετήσουν τα κατάλληλα μέτρα για να επιτρέψουν τη συμμετοχή των οικονομικών φορέων τους στην κατανομή των κοινοτικών ποσοστώσεων σύμφωνα με τους κανόνες που προβλέπονται στον κανονισμό (ΕΚ) αριθ. 517/94 ή που έχουν υιοθετηθεί σε εκτέλεση του εν λόγω κανονισμού, και, αφετέρου, να συνεργαστούν πλήρως στη διαχείριση και στην κατανομή των εν λόγω ποσοστώσεων παρέχοντας στην Επιτροπή, όπως και τα σημερινά κράτη μέλη, εντός των προβλεπομένων προθεσμιών, όλα τα χρήσιμα στοιχεία για τις αιτήσεις παροχής άδειας για εισαγωγή που θα τους έχουν απευθύνει οι οικονομικοί φορείς που είναι εγκατεστημένοι στο έδαφος τους-
ότι, για να εξασφαλιστεί ορισμένη ευελιξία της διαχείρισης και της κατανομής των ποσοστώσεων που καθιερώθηκαν με τον κανονισμό (ΕΚ) αριθ. 517/94, είναι σκόπιμο να υποδιαιρεθούν αυτές οι ποσοστώσεις σε δόσεις και να προβλεφθεί εν συνεχεία ότι η πρώτη δόση που αφορά το 75 % του ποσού των ετήσιων ποσοστώσεων που έχουν καθοριστεί από τον εν λόγω κανονισμό, θα κατανεμηθεί, με την επιφύλαξη της έναρξης ισχύος της πράξης προσχώρησης, με βάση τις αιτήσεις παροχής άδειας για εισαγωγή που θα έχουν υποβληθεί στις αρμόδιες αρχές των κρατών μελών και των κρατών που θα προσχωρήσουν το αργότερο μέχρι τις 9 Δεκεμβρίου 1994-
ότι φαίνεται σκόπιμο να επιλεγεί, όσον αφορά την πρώτη δόση, μία μέθοδος κατανομής που να λαμβάνει υπόψη τα παραδοσιακά ρεύματα συναλλαγών ώστε να εξασφαλιστεί προοδευτική μετάβαση προς το καθεστώς που προβλέπει ο κανονισμός (ΕΚ) αριθ. 517/94 και, για το σκοπό αυτό, είναι σκόπιμο να υποδιαιρεθούν οι ποσοστώσεις που θα χορηγηθούν στο πλαίσιο της πρώτης δόσεως σε δύο μέρη, εκ των οποίων το ένα θα προορίζεται για τους παραδοσιακούς εισαγωγείς και το άλλο για τους άλλους αιτούντες, ότι το αντίστοιχο μέρος για καθεμία από τις δύο αυτές κατηγορίες εμπορευμάτων θα καθοριστεί σε επίπεδα που ενώ θα λαμβάνουν με ρεαλιστικό τρόπο υπόψη τα παραδοσιακά ρεύματα, θα εξασφαλίζουν ωστόσο σημαντική πρόσβαση στις ποσοστώσεις που θεσπίζει ο κανονισμός (ΕΚ) αριθ. 517/94 στην κατηγορία των εισαγωγέων που δεν ανήκουν στους παραδοσιακούς και ότι είναι σκόπιμο να καθοριστεί η έννοια των παραδοσιακών εισαγωγέων, αφού ληφθεί υπόψη το γεγονός ότι το έτος 1993 δεν μπορεί να χρησιμεύει ως σημείο αναφοράς λόγω των διαφόρων στρεβλώσεων που χαρακτήρισαν αυτή την περίοδο στο εσωτερικό της Κοινότητας-
ότι, όσον αφορά την κατανομή του μέρους που προορίζεται για τους άλλους εισαγωγείς, η κτηθείσα εμπειρία έδειξε ότι η μέθοδος που χρησιμοποιήθηκε το 1994, δηλαδή η μέθοδος που στηρίζεται στη χρονολογική σειρά παραλαβής των κοινοποιήσεων των κρατών μελών, επέτρεπε να γίνονται δεκτοί μόνο περιορισμένος αριθμός εμπορευμάτων, παρά τις διορθώσεις που έγιναν, και ότι η εφαρμογή μιας μεθόδου κατανομής ανάλογα με τις αιτούμενες ποσότητες βάσει της ταυτόχρονης εξέτασης του συνόλου των ποσοτήτων που κοινοποιούνται στην Επιτροπή, θα επιτρέψει να γίνονται δεκτοί περισσότεροι εμπορευόμενοι εφόσον οι ποσότητες που ζητά κάθε εμπορευόμενος δεν υπερβαίνουν μία προκαθορισμένη ποσότητα που καθορίζεται σε λογικό οικονομικό επίπεδο-
ότι, με σκοπό την καλύτερη δυνατή χρησιμοποίηση των ποσοτήτων που η εισαγωγή τους θα εγκριθεί σε εφαρμογή του παρόντος κανονισμού, είναι σκόπιμο να καθοριστεί η διάρκεια ισχύος των αδειών εισαγωγής σε έξι μήνες, από την 1η Ιανουαρίου1995, και να επιτραπεί αυτή η έκδοση των αδειών από τα κράτη μέλη, κατόπιν κοινοποιήσεως στα κράτη μέλη της απόφασης της Επιτροπής, μόνον από αυτήν την ημερομηνία και στο βαθμό που ο ενδιαφερόμενος εμπορευόμενος μπορεί να αποδείξει την ύπαρξη σύμβασης και διαβεβαιώνει ότι δεν έχει ακόμη λάβει, στο εσωτερικό της Κοινότητας για την εν λόγω κατηγορία και χώρα, άδεια εισαγωγής
ότι η οριστική έγκριση από την Επιτροπή, σύμφωνα με τους ειδκούς κανόνες διαχείρισης και κατανομής που εισάγει ο παρών κανονισμός, των ποσοτήτων που θα της κοινοποιηθούν, απαιτεί την κοινοποίηση ορισμένων δεδομένων από μέρους των κρατών μελών- ότι είναι, συνεπώς, σκόπιμο να διευκρινισθούν οι απαιτούμενες πληροφορίες και, για να εξασφαλισθεί έγκριση από την Επιτροπή να εξασφαλιστεί ότι αυτή η κοινοποίηση θα πραγματοποιηθεί το αργότερο στις 15 Δεκεμβρίου 1994-
ότι, τέλος, η κτηθείσα εμπειρία δείχνει ότι σε ορισμένες εξαιρετικές περιπτώσεις, για ορισμένες κατηγορίες και χώρες, ορισμένες ποσότητες στο εσωτερικό ενός μέρους που έχει διατεθεί, παραμένουν διαθέσιμες μετά την εφαρμογή των ποσοτικών κριτηρίων που έχουν καθοριστεί- ότι, ως εκ τούτου, είναι σκόπιμο, για να εξασφαλιστεί η μεγίστη δυνατή χορήγηση, να προβλεφθεί η δυνατότητα μεταφοράς ποσοτήτων μεταξύ των διαφόρων μερών που προορίζονται για τις δύο κατηγορίες εισαγωγέων σύμφωνα με τη διαδικασία που προβλέπεται στο άρθρο 25 του κανονισμού (ΕΚ) αριθ. 517/94-
ότι, για να εξασφαλιστεί η πλήρης χρησιμοποίηση των ποσοτήτων της πρώτης δόσης, πρέπει να προβλεφθεί ότι οι ποσότητες που είναι διαθέσιμες μετά τη χορήγηση σύμφωνα με τις διατάξεις του παρόντος κανονισμού, θα χορηγούνται σε κάθε εμπορευόμενο κατά σειρά προτεραιότητας με ημερομηνία έναρξης στις 3 Ιανουαρίου 1995 στις 10.00 ώρα Βρυξελλών-
ότι αυτά τα μέτρα είναι σύμφωνα με τη γνώμη που εξέφρασε η επιτροπή του κανονισμού (ΕΚ) αριθ. 517/94,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
O παρών κανονισμός θεσπίζει ορισμένους ειδικούς κανόνες σχετικά με τη διαχείριση και την κατανομή των ποσοτικών ποσοστώσεων, για το έτος 1995, που αναφέρονται στο παράρτημα I.
Άρθρο 2
Oι ποσοτικές ποσοστώσεις που αναφέρονται στο άρθρο Ι υποδιαιρούνται σε δόσεις εκ των οποίων η πρώτη, που αφορά τις ποσότητες που αναφέρονται στο παράρτημα ΙΙ, θα κατανεμηθεί με την επιφύλαξη της ενάρξεως ισχύος της πράξης προσχώρησης, σύφωνα με τις διαδικασίες που καθορίζονται στον παρόντα κανονισμό με βάση τις αιτήσεις για παροχή άδειας εισαγωγής που υποβάλλονται από τους εμπορευόμενους μέχρι τις 9 Δεκεμβρίου 1994 στις αρμόδιες αρχές των κρατών μελών και των υποψηφίων κρατών για την προσχώρηση. Οι αιτούμενες ποσότητες θα κοινοποιούνται στην Επιτροπή από τις εν λόγω αρχές το αργότερο μέχρι τις 15 Δεκεμβρίου 1994.
Άρθρο 3
H πρώτη δόση, που αναφέρεται στο άρθρο 2, υποδιαιρείται σε δύο μέρη όπως αναφέρεται στο παράρτημα ΙΙ, εκ των οποίων το ένα μέρος προορίζεται για τους παραδοσιακούς εισαγωγείς και το άλλο για τους άλλους εμπορευόμενους.
Θεωρούνται ως παραδοσιακοί εισαγωγείς μιας κατηγορίας προϊόντων καταγωγής μιας από τις χώρες που αναφέρονται στο παράρτημα ΙΙ, οι εισαγωγείς που αποδεικνύουν στις αρμόδιες αρχές των κρατών μελών και των υποψηφίων κρατών για την προσχώρηση ότι έχουν εισάγει, κατά το έτος 1992, προϊόντα που υπάγονται στην ίδια κατηγορία και κατάγονται από την ίδια χώρα.
Άρθρο 4
Το ποσό που θα μπορεί να χορηγηθεί μεμονωμένα στους παραδοσιακούς εισαγωγείς για καθεμία από τις εν λόγω κατηγορίες και χώρες δεν θα μπορεί να υπερβαίνει τις πράγματι εισαχθείσες ποσότητες κατά το 1992 για καθεμία από αυτές τις κατηγορίες και χώρες.
Εάν το σύνολο των ποσοτήτων που χορηγούνται στους παραδοσιακούς εισαγωγείς βάσει των ποσοτήτων που κοινοποιούν τα κράτη μέλη και τα υποψήφια κράτη για την προσχώρηση υπερβαίνει το μέρος που τους αναλογεί, οι ποσότητες που χορηγούνται σε καθένα από αυτούς μειώνεται κατά αναλογία.
Άρθρο 5
Το μέρος που προορίζεται για τους άλλους εισαγωγείς, πρέπει να χορηγηθεί σύμφωνα με τη μέθοδο κατανομής ανάλογα με τις αιτούμενες ποσότητες, ενώ η ποσότητα που μπορεί να ζητήσει κάθε εισαγωγέας, δεν μπορεί να υπερβαίνει την ποσότητα που αναφέρεται στο παράρτημα ΙΙΙ του παρόντος κανονισμού.
Άρθρο 6
H διάρκεια ισχύος των αδειών εισαγωγής που θα εκδοθούν από τις αρμόδιες αρχές των κρατών μελών είναι έξι μήνες από την ημερομηνία έκδοσης.
Οι άδειες εισαγωγής θα χορηγηθούν από τις αρμόδιες αρχές των κρατών μελών, κατόπιν κοινοποιήσεως της απόφασης της Επιτροπής μόνον μετά την 1η Ιανουαρίου 1995 και στο μέτρο που ο ενδιαφερόμενος επιχειρηματίας μπορεί να αποδείξει την ύπαρξη σύμβασης και επιβεβαιώνει με γραπτή δήλωση ότι δεν έχει ακόμα λάβει, στο εσωτερικό της Κοινότητας, για την εν λόγω κατηγορία και χώρα, άδεια εισαγωγής που εκδόθηκε κατ' εκτέλεση του παρόντος κανονισμού.
Άρθρο 7
Τα κράτη μέλη και τα υποψήφια κράτη για την προσχώρηση κοινοποιούν στην Επιτροπή, εντός της προθεσμίας που αναφέρονται στο άρθρο 2, ανά ενδιαφερόμενη κατηγορία και χώρα, τις αιτούμενες ποσότητες και τον αριθμό των εμπορευμάτων, αναφέροντας, ενδεχομένως, για τις αιτήσεις που υποβλήθηκαν από τους παραδοσιακούς εισαγωγείς κατά την έννοια του άρθρου 3, τις ποσότητες που εισήχθηκαν από καθέναν από αυτούς κατά το έτος 1992.
Η Επιτροπή εγκρίνει, με βάσει τα συνολικά στοιχεία που της κοινοποιούνται, τα ποσοτικά κριτήρια βάσει των οποίων, σε εφαρμογή του παρόντος κανονισμού, οι αρμόδιες αρχές των κρατών μελών θα εκδίδουν τις άδειες εισαγωγής.
Αν με βάση τα ποσοτικά κριτήρια που καθορίζονται στον παρόντα κανονισμό, ορισμένες ποσότητες για συγκεκριμένο προϊόν και χώρα παραμείνουν διαθέσιμες στος εσωτερικό ενός μέρους που προορίζεται για μία κατηγορία εμπορευμάτων, οι ποσότητες μπορούν, σύμφωνα με τη διαδικασία που προβλέπεται στο άρθρο 25 του κανονισμού (ΕΚ) αριθ. 517/94, να μεταφερθούν στο μέρος που προορίζεται για την άλλη κατηγορία εισαγωγέων με σκοπό να κατανεμηθεί σύμφωνα με τα ποσοτικά κριτήρια που ισχύουν γι' αυτή τη κατηγορία εμπορευομένων.
Άρθρο 8
Οι ποσότητες που παραμένουν διαθέσιμες μετά τη χορήγηση με βάση τις διατάξεις του παρόντος κανονισμού, θα χορηγηθούν κατά χρονολογική σειρά υποβολής των αιτήσεων για κάθε εισαγωγέα κατά σειρά προτεραιότητας με ημερομηνία έναρξης στις 3 Ιανουαρίου 1995 στις 10.00 ώρα Βρυξελλών.
Άρθρο 9
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 2 Δεκεμβρίου 1994.

Labels: 1
3
5